google/wiki40b huggingface dataset:
Μανώλης Ψωμάς

Η πορεία του

Ο Μανώλης Ψωμάς γεννήθηκε στις 11 Νοεμβρίου 1978 στην Κρήτη και συγκεκριμένα η καταγωγή του είναι από την Επισκοπή Ρεθύμνου. Ξεκίνησε το ποδόσφαιρο σε ηλικία 17 ετών στην τοπική ΕΑΡ, όπου αγωνίστηκε για 2 έτη και στη συνέχεια μεταπήδησε στον Πανελευσινιακό.
Τον Ιανουάριο του 2001 υπέγραψε στο Αιγάλεω, τον σπουδαιότερο σταθμό της καριέρας του. Έπαιξε εκεί μέχρι και το καλοκαίρι του 2007, κατακτώντας έναν τίτλο Β΄Εθνικής (2001), μια πρόκριση στα ημιτελικά του Κυπέλλου Ελλάδας (2003) και μια έξοδο στο Κύπελλο ΟΥΕΦΑ (2004).
Με το Αιγάλεω αγωνίστηκε στο Κύπελλο ΟΥΕΦΑ την περίοδο 2004-05 και με τις εμφανίσεις του προσέλκυσε το ενδιαφέρον ευρωπαϊκών συλλόγων, αλλά η διοίκηση της ΠΑΕ Αιγάλεω αρνήθηκε να τον παραχωρήσει.
Συνέχισε την καριέρα του στον Αστέρα Τρίπολης (2008 & 2009), την Καβάλα, τον ΟΦΗ, το Λεβαδειακό και τη Λάρισα.
Φραντσέσκο Ρεντζέττι

Καριέρα

Ο Φραντσέσκο Ρεντζέττι ξεκίνησε την καριέρα του από τα τμήματα υποδομής της Τζένοα, όπου και πρόλαβε να πραγματοποιήσει μία συμμετοχή με την πρώτη ομάδα του συλλόγου. Έπειτα από μία σεζόν ως δανεικός στην Λουκέζε (επίσης υπό καθεστώς συνιδιοκτησίας το διάστημα μεταξύ 2006 και 2008 μαζί με τον Εμανουέλε Βολπάρα, με το κόστος του καθενός να ανέρχεται στα €250.000 ευρώ η Λουκέζε τους υποδέχτηκε ως δανεικούς τον Ιανουάριο του 2006.), ο Ρεντζέττι μεταγράφηκε στην Αλμπινολέφφε σε μια συμφωνία συνιδιοκτησίας, έναντι ποσού ύψους €750.000 (η Τζένοα απέκτησε τον Ρεντζέττι από την Λουκέζε για €600.000), ως μέρος συναλλαγής κατά την οποία η Τζένοα θα πλήρωνε το υπόλοιπο 50% των δικαιωμάτων του Γκλέισον Σάντος (τον οποίο και μεταπώλησε στην Ρετζίνα) για €1 εκατομμύριο. Αφού πραγματοποίησε συνολικά 39 εμφανίσεις με την Αλμπινολέφφε στη Σέριε Β, ο Ρεντζέττι επαναποκτήθηκε από την Τζένοα για ποσό ύψους μόλις €250.000, η οποία στη συνέχεια τον πούλησε εκ νέου υπό καθεστώς συνιδιοκτησίας στο σύλλογο της Σέριε Β, Πάντοβα για ποσό ύψους €500.000. Τελικά αποκτήθηκε με πλήρη μεταγραφή από την Πάντοβα έναντι €1 εκατομμυρίου.
Στις 12 Ιουλίου 2013, ο Ρεντζέττι μεταγράφηκε στην ΑΚ Τσεζένα ως ελεύθερος.

Διεθνής Καριέρα

Ο Ρεντζέττι πραγματοποίησε σειρά εμφανίσεων με την Ιταλία σε διάφορες ηλικιακές κατηγορίες σε επίπεδο νέων.
Εκλογές ηγεσίας κεντροαριστεράς 2017

Τηλεμαχίες

Διεξήχθησαν δύο τηλεμαχίες (debates) για τους υποψηφίους ηγεσίας: η πρώτη στις 30 Οκτωβρίου 2017 και η δεύτερη στις 6 Νοεμβρίου. Και οι δύο μεταδόθηκαν ζωντανά από την ΕΡΤ2.
Abandonware

Abandonware (αγγλ. to abandon = εγκαταλείπω) θεωρείται λογισμικό υπολογιστών που δεν πωλείται ή δεν υποστηρίζεται πλέον από τον κάτοχο πνευματικών δικαιωμάτων του. Επομένως δεν πρόκειται για ελεύθερο λογισμικό. Εναλλακτικά, ο όρος χρησιμοποιείται επίσης για το λογισμικό που είναι ακόμα διαθέσιμο, για το οποίο όμως κάθε περαιτέρω υποστήριξη (technical support) μέσω του παραγωγού έχει διακοπεί. Και στις δυο περιπτώσεις ο νόμιμος χρήστης του λογισμικού χάνει κάθε υποστήριξη από πλευράς του παραγωγού για το συγκεκριμένο προϊόν, όπως πχ. σε περίπτωση ζημιάς του φορέα δεδομένων (CD-ROM κλπ).

Μερικές φορές ο όρος abandonware, χρησιμοποιείται και ως γενική κατηγορία για οποιοδήποτε λογισμικό πέρα από μια ορισμένη ηλικία, συνήθως πέντε έτη.
Το 1997 εμφανίστηκαν στο διαδίκτυο οι πρώτες ιστοσελίδες, οι οποίες ασχολήθηκαν με το πρόβλημα του λογισμικού abandonware (και του έδωσαν το όνομα), προσφέροντας το για ελεύθερο download. Ήδη τότε τονίζονταν η ηθική διαφορά μεταξύ abandonware και των warez, τα οποία δημιουργούν οικονομική ζημιά στους κάτοχους πνευματικών δικαιωμάτων. 
Ο στόχος των ιστοσελίδων αυτών ήταν και είναι κυρίως η εξάπλωση παλιών παιχνιδιών. Τα παιχνίδια αυτά ανήκουν σε διαφορετικά συστήματα, αρχίζοντας από τo Atari 2600 μέχρι και συστήματα του πρώτου μέρους της δεκαετίας του 90, όπως Amiga ή IBM PC. Έτσι οι ιστοσελίδες αυτές ουσιαστικά λειτουργούνται παραβιάζοντας υπαρκτά πνευματικά δικαιώματα – συνήθως όμως με την ανεπίσημη συγκατάθεση του κάτοχου των πνευματικών δικαιωμάτων.
Νικόλαος Δικαίος

Βιογραφικά στοιχεία

Γεννήθηκε στις 13 Αυγούστου 1822. Η καταγωγή του ήταν από δύο μεγάλες οικογένειες της Πελοποννήσου. Πατέρας του ήταν ο υποστράτηγος Νικήτας Δικαίος. Μητέρα του ήταν η Ελένη, θυγατέρα του Θεόδωρου Κολοκοτρώνη.
Σε ηλικία δέκα χρονών έμεινε ορφανός από πατέρα και μητέρα και ήρθε το 1832 στην Αθήνα και έμεινε στον παππού του, Θεόδωρο Κολοκοτρώνη. Πήγε στο σχολείο και μορφώθηκε με αρίστη επίδοση. Υπηρέτησε για δύο χρόνια στο Συμβούλιο της Επικρατείας και κατατάχτηκε στο στρατό το 1842, όπου υπηρέτησε για πέντε χρόνια. Αποχώρησε με τον βαθμό του επίτιμου ανθυπασπιστή και έγινε δημόσιος υπάλληλος στο Υπουργείο Δικαιοσύνης, και αργότερα στο Υπουργείο των Οικονομικών.
Το 1860 εκλέχτηκε βουλευτής Μεγαλουπόλεως. Στην Βουλή τάχτηκε υπέρ της έξωσης του Όθωνα, και πήρε ενεργό μέρος πολεμώντας υπό τις διαταγές του Γενναίου Κολοκοτρώνη. Το 1862 διορίστηκε γενικός πρόξενος στο Βουκουρέστι, αργότερα νομάρχης Ευβοίας, Ζακύνθου και Αιτωλοακαρνανίας. Απεβίωσε στην Αθήνα στις 25 Ιανουαρίου 1889.
Κηδοί

Τοποθεσία του αρχαίου δήμου

Ο δήμος των Κηδών, ήταν δήμος πιθανώς του Άστεως ή της Παραλίας. Η θέση του δήμου είναι αβέβαιη και δεν έχει ταυτιστεί επακριβώς με κάποια σημερινή περιοχή. Ο John S. Traill αναφέρει ότι ίσως ήταν δήμος της Παραλίας, από τον τόπο ανεύρεσης ενός διατάγματος και ότι βρίσκεται στις δυτικές πλαγιές του Υμηττού, στην περιοχή Καρά ή Καρέα, κοντά στα λατομεία του Καρά, στην περιφέρεια του Δήμου Βύρωνα, στην περιοχή όπου βρίσκεται και η ιστορική βυζαντινή Μονή Τιμίου Προδρόμου Καρέα. Τμήματα του αρχαίου δήμου πιθανώς να περιλαμβάνονται επίσης σε τμήμα περιοχής της Άνω Ηλιούπολης, η οποία σήμερα υπάγεται διοικητικά στον Δήμο Ηλιούπολης. Άλλοι ερευνητές, σύμφωνα με επιτάφια που ανευρέθηκαν, πιστεύουν ότι βρισκόταν στα ανατολικά του Υμηττού, ίσως κοντά στο σημερινό Κορωπί.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Ερεχθηίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν με 2 βουλευτές στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι των Κηδών

Ο δημότης των αρχαίων Κηδών, αναφερόταν με την φράση «εκ Κηδών», δηλαδή προέρχεται από τους Κηδούς.

Προσωπικότητες από τους Κηδούς

Υπήρξαν διάφοροι γνωστοί πολίτες από το δήμο των Κηδών, όπως ο βουλευτής Γόργις ο εκ Κηδών, ο διαιτητής Δημοκλής ο εκ Κηδών  κ.α.
Πηγάδια Ιωαννίνων

Γεωγραφία - Αξιοθέατα

Τα Πηγάδια βρίσκονται στους βόρειους πρόποδες του όρους Ξηροβούνι, προς τα όρια του νομού με το νομό Άρτας και δυτικά του Άραχθου ποταμού. Απέχουν 35 χλμ. ΝΑ. της πόλης των Ιωανίννων και 31 χλμ. ΝΔ. από τα Πράμαντα. Αξιοθέατα είναι ο Ιερός Ναός της Αγίας Μαρίνας, του 1610, το παλιό δημοτικό σχολείο που έχει χαρακτηριστεί ως μνημείο.καθώς και η τοποθεσία "Σκάλα" σε υψόμετρο 800 μέτρα με θέα προς την περιοχή των Κατσανοχωρίων και Τζουμέρκων.

Ονομασία - Διοικητικά

Η παλιά ονομασία του χωριού ήταν Βαλτσώρα, αναγνωρίστηκε επίσημα ως κοινότητα το 1926 και μετονομάστηκε σε Πηγάδια το 1927. Σύμφωνα με το σχέδιο Καλλικράτης, αποτελεί τη τοπική κοινότητα Πηγαδίων που ανήκει στη δημοτική ενότητα Κατσανοχωρίων του Δήμου Βορείων Τζουμέρκων και σύμφωνα με την απογραφή 2011 έχει πληθυσμό 115 κατοίκους.
Κοινωνική καινοτομία

Κοινωνική καινοτομία ονομάζεται μια νέα λύση σε ένα κοινωνικό πρόβλημα, που είναι πιο αποδοτική, πιο αποτελεσματική, πιό βιώσιμη σε σχέση με τις υπάρχουσες λύσεις και η αξία που δημιουργείται αφορά κυρίως στην κοινωνία απο ότι τα άτομα.
Κανόνες του Παιχνιδιού (ποδόσφαιρο)

Οι Κανόνες του Παιχνιδιού (αγγλικά:Laws of the Game) είναι κωδικοποιημένοι κανόνες που προσδιορίζουν το ποδόσφαιρο. Οι κανόνες αυτοί αποφασίζονται από το Διεθνές Ποδοσφαιρικό Συμβούλιο (IFAB) και δημοσιεύονται από το διεθνώς αναγνωρισμένο οργανισμό που διοικεί το ποδόσφαιρο, τη FIFA. Οι κανόνες αναφέρουν: τον αριθμό των ποδοσφαιριστών που πρέπει να έχει μια ομάδα, η διάρκεια του παιχνιδιού, το μέγεθος τους αγωνιστικού χώρου και της μπάλας, το είδος και της φύσης των παραβάσεων που μπορούν να τιμωρηθούν από το διαιτητή, τον κανόνα του οφσάιντ και πολλούς άλλους κανόνες που διέπουν το άθλημα.
Street Survivors

Ιστορία του άλμπουμ

Η ηχογράφηση του "Street Survivors" πραγματοποιήθηκε αρχικά με τον Τομ Ντάουντ στην παραγωγή στα "Criteria Studios" της Φλόριντα και στην συνέχεια στο "Studio One" του Ντόραβιλ της Τζόρτζια, με την δεύτερη να χρησιμοποιείται στην τελική κοπή του άλμπουμ. Βασικό ρόλο στην σύνθεση του άλμπουμ έπαιξε ο νέος κιθαρίστας των Lynyrd Skynyrd, Στιβ Γκέινς, με τον Ρόνι Βαν Ζαντ να δηλώνει θαυμαστής του ταλέντου του και ότι στο μέλλον το υπόλοιπο συγκρότημα θα βρισκόταν στην σκιά του. Ο 28χρονος κιθαρίστας υπήρξε ένα από τα θύματα του αεροπορικού δυστυχήματος, τρεις ημέρες μετά την κυκλοφορία του άλμπουμ.
Ο δίσκος σημείωσε την υψηλότερη θέση στον αμερικάνικο κατάλογο επιτυχιών από οποιοδήποτε άλλο άλμπουμ του συγκροτήματος, φθάνοντας στο # 5 του Billboard όπου βραβεύθηκε ως διπλά πλατινένιος, ενώ σκαρφάλωσε στην τρίτη θέση των "RPM Charts" στον Καναδά και την 13η θέση στην Μεγάλη Βρετανία. Παράλληλα, το σινγκλ "What's Your Name?" μπήκε στο Top-20 του Hot-100 και ανέβηκε στο # 6 στον Καναδά.
Το αρχικό εξώφυλλο του δίσκου απεικόνιζε τα μέλη του συγκροτήματος σε φλόγες και μετά το ατύχημα υπήρξε ιδιαίτερα αμφιλεγόμενο, με αποτέλεσμα η δισκογραφική εταιρεία "MCA Records", τιμώντας την μνήμη των αποθανόντων, να αποσύρει την κοπή με το συγκεκριμένο εξώφυλλο, αντικαθιστώντας την με μία παρόμοια φωτογραφία του συγκροτήματος με ένα απλό φόντο χωρίς φλόγες. Το αρχικό εξώφυλλο επανήλθε σε κυκλοφορία τριάντα χρόνια αργότερα, σε μία ειδική έκδοση του "Street Survivors".
Βασίλης Σαμαριτάκης

Βιογραφικό

Είναι απόφοιτος της Σχολής Επιστημών της Αγωγής του ΠΤΔΕ του Πανεπιστημίου Κρήτης και αριστούχος στο τμήμα μετεκπαίδευσης στην Ειδική Αγωγή του Μαράσλειου Διδασκαλείου του Πανεπιστημίου Αθηνών (2012). Επίσης σπούδασε υποκριτική στην Ανωτέρα σχολή Δραματικής Τέχνης Ίασμος (Βασίλη Διαμαντόπουλου) με δασκάλους τους Δημήτρη Πιατά, Νεφέλη Ορφανού, Μίρκα Παπακωνσταντίνου, Τάσο Μπαντή, Τάσο Χαλκιά. Παρακολούθησε μαθήματα υποκριτικής στην Ανωτέρα σχολή Δραματικής τέχνης (Ιάκωβου Καμπανέλλη) με σημαντικούς δασκάλους: Γιάννη Βόγλη, Ρούλα Πατεράκη, Ρουμπίνη Βασιλακοπούλου, Παπαγιάννη, Ροϊδη. 
Από το 2000 ως σήμερα (2019) συμμετείχε σε πολλές παραστάσεις παίζοντας σε έργα των Τσέχωφ, Ξενόπουλου, Αριστοφάνη, Ευριπίδη, Ζιροντού, Έρικ Εμμανουελ Σμίτ, Μισιτζή, Βίλης Σωτηροπούλου κ.ά. Πρωταγωνίστησε σε αρκετές παραστάσεις του παιδικού θεάτρου όπως : Τα καινούργια ρούχα του Αυτοκράτορα, 2002, Περοκέ, Πρίγκιπας και φτωχός, 2004, Θέατρο Ακάδημος κτλ. Πήρε μέρος στην παράσταση του Νίκου Κούνδουρου, Ο Διγενής Ακρίτας και η Βασίλισσα των Αμαζόνων, Ηρώδειο, στο χορό των ψυχών από τον Άδη.  
Συμμετείχε επίσης στην πολυβραβευμένη ταινία του Παντελή Βούλγαρη, Νύφες και στην διακριθείσα μικρού μήκους ταινία, Casus Belli του Γιώργου Ζώη, 2010 (6 βραβεια στο Φεστιβάλ Δράμας, 3 διεθνή βραβεία στα φεστιβάλ: ως καλύτερη ταινία, 1) Κόλπου-Gulf film festival,2) Leiden international short film και 3) Ειδική μνεία στο φεστιβάλ μικρών ταινιών στο Μεξικό. Συμμετοχή στα Φεστιβαλ: Βενετίας, Κόλπου, Μεξικού, Ρότερνταμ, Clermond Ferrand, Linea d’Ombra-Festival Culture Giovani, Βρυξελλών, Άγκυρας). 
Το 2011 ίδρυσε τη δική του Θεατρική ομάδα με το όνομα Πενίας Τέχνες . Από το 2013 έως σήμερα (2019) είναι ραδιοφωνικός παραγωγός της διαδικτυακής ραδιοφωνικής εκπομπής Ηθοποιός σημαίνει Φως στο dailytvradio.gr  (2013-17) και στο almaradio.fm την περίοδο 2017-18 & 2018-19 (τη φετινή περίοδο που ήδη τρέχει..) έχει πάρει συνέντευξη από γνωστούς και δημοφιλείς ηθοποιούς (Α. Φόνσου, Κ. Βουτσά, Κώστα Καζάκο, Γ. Μόρτζο, Γιάννη Βόγλη, Μάρθα Καραγιάννη, Δ. Στυλιανοπούλου, Μ. Ζαρόκωστα, Τάκη Χρυσικάκο, Γιώργο Γεωργίου, Γιώργο Βούλγαρη). Επίσης αρθρογραφεί στην στήλη Ηθοποιός Σημαίνει Φως στο διαδικτυακό περιοδικό Faretra.
Έχει βραβευτεί τρεις φορές (2016, Τα Φώτα απέναντι, θέατρο Χυτήριο, 2017, από Αρχελάου θέατρο, Θρακομακεδόνες και 2017 από Dailytvradio και από περιοδικό Faretra, θέατρο Χυτήριο), για την προσφορά του στο θέατρο και στην κοινωνία μέσω της εκπομπής του, "Ηθοποιός Σημαίνει Φως".
Έχει διοργανώσει, σκηνοθετήσει και επιμεληθεί τέσσερις επετειακές εκδηλώσεις με 4 αντίστοιχα Βραβεία "Ηθοποιός σημαίνει φως"κατά τα οποία έχουν βραβευτεί, ύστερα από ανοιχτή ψηφοφορία στο διαδίκτυο και υπό την προϋπόθεση να έχουν συμπληρώσει 35 χρόνια προσφοράς στο θέατρο, καταξιωμένοι ηθοποιοί
Ιντερμέδιο

Στα τέλη του 15ου αιώνα, ανάμεσα στις πράξεις ενός θεατρικού έργου, υπήρχε η συνήθεια να λαμβάνει χώρα ένα μουσικό διάλειμμα, το οποίο επικράτησε να ονομάζεται Ιντερμέδιο ή ιντερμέτζο. Αυτά αποτελούνταν συνήθως από τραγούδια για σόλο φωνή, μαδριγάλια και άλλα πολυφωνικά τραγούδια, χορό και διαλόγους. Τα θέματα ήταν συνήθως αλληγορικά ή ποιμενικά. Περί το 1600 τα ιντερμέδια ήταν πολύ συχνά τόσο εξελιγμένα θεάματα, ώστε προκαλούσαν πολύ μεγαλύτερο ενδιαφέρον από τα ίδια τα θεατρικά έργα. Στην Ιταλία ειδικά, η κωμική όπερα μπορεί να πει κανείς ότι αποτελεί μια μετεξέλιξη του ιντερμέδιου· κωμικές σκηνές-ιντερμέδια εκτελούνταν ακόμη και μεταξύ πράξεων της όπερας του 17ου και 18ου αιώνα. 
Συνήθως γραμμένα για σοπράνο και μπάσο, τραγουδισμένα απ' την αρχή ως το τέλος, έδωσαν ζωή στην «όπερα μπούφα», τη χαρακτηριστική τελική φόρμα της κωμική όπερας. Η περίφημη όπερα μπούφα του Περγκολέζι «Η υπηρέτρια κυρά», πρότυπο του είδους, ήταν στην πραγματικότητα μια σειρά από ιντερμέδια, γραμμένα για να εκτελεστούν μεταξύ των πράξεων της «σοβαρής» όπεράς του «Ο ευγενής φυλακισμένος» (Il prigionier superbo).
1337 Γεράρδα

Φυσικά χαρακτηριστικά

Η μέση διάμετρος της Γεράρδας εκτιμάται σε 38,86 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0441. Η Γεράρδα περιστρέφεται γύρω από τον εαυτό της μία φορά κάθε 12,5 ώρες περίπου.
Πίτερ Καρουάνα

Βιογραφία

Γεννήθηκε στις 15 Οκτωβρίου του 1956 και σπούδασε στο Γιβραλτάρ και στο Ηνωμένο Βασίλειο. Ο ίδιος έχει καταγωγή από τη Μάλτα.
Το κόμμα του οποίου ηγείται είναι εναντίον μεταφοράς της κυριαρχίας στην Ισπανία, αλλά υπέρ ενός διαλόγου χωρίς όρους. Τον Δεκέμβριο του 2004, κυρίως εξαιτίας των προσπαθειών του Καρουάνα, αναγνωρίστηκε η αρχή των τριμερών συνομιλιών. Έτσι αναγνωρίστηκε επίσημα η κυβέρνηση του Γιβραλτάρ ως ισότιμος εταίρος με τη Βρετανία και την Ισπανία.
Ο δημοφιλής πολιτικός βλέπει καλά μόνο από το ένα μάτι, όπως και ο συνάδελφός του, πρώην πρωθυπουργός της Βρετανίας, Γκόρντον Μπράουν.
Στις γενικές εκλογές στις 11 Οκτωβρίου 2007 ο Καρουάνα πέτυχε να εκλεγεί για 4η θητεία, αυτή τη φορά όμως οριακά.
Μετά την ήττα του κόμματός του στις εκλογές που διεξήχθησαν τον Δεκέμβριο του 2011, τον Καρουάνα διαδέχθηκε στο αξίωμά του ο Φάμπιαν Πικάρντο.
Τάγμα της Βρετανικής Αυτοκρατορίας

Το Τάγμα της Βρετανικής Αυτοκρατορίας (αγγλικά: Order of the British Empire) είναι ένα τάγμα ιπποσύνης της Μεγάλης Βρετανίας, το οποίο τιμά ανθρώπους των τεχνών και των επιστημών, όπως επίσης και οργανισμούς με σκοπό τη φιλανθρωπία και τις αγαθοεργίες. Δημιουργήθηκε στις 4 Ιουνίου του 1917, από τον Βασιλιά Γεώργιο Ε΄. Διαθέτει πέντε κύριες διαβαθμίσεις και η ανώτατη βαθμίδα αντιστοιχεί στον τίτλο Σερ (ιππότης) και Ντέιμ (κυρία).
Τζόνας Σολκ

Βιογραφικά στοιχεία

Μέχρι το 1955, όταν παρουσίαστηκε το εμβόλιο Σολκ, η πολιομυελίτιδα θεωρούνταν στις μεταπολεμικές Η.Π.Α. ο τρομακτικότερος κίνδυνος για τη δημόσια υγεία. Τα ετήσια κρούσματα αυξάνονταν με καταστροφικό ρυθμό. Η επιδημία του 1952 αποτέλεσε και το χειρότερο ξέσπασμα στην ιστορία του έθνους. Από τα 58.000 περιστατικά που καταγράφηκαν επισήμως το έτος αυτό, 3.145 άτομα απεβίωσαν και 21.269 χτυπήθηκαν από μέτρια μέχρι σοβαρή αναπηρία, ενώ το μεγαλύτερο ποσοστό ήταν παιδιά. Η «αντίδραση του κόσμου ήταν εφάμιλλη της πανώλης», αναφέρει ο ιστορικός Γουίλιαμ Ο' Νηλ. «Οι κάτοικοι των αστικών περιοχών τρομοκρατούνταν κάθε καλοκαίρι που επέστρεφε ο τρομακτικός αυτός επισκέπτης». Σύμφωνα με ένα ντοκιμαντέρ του PBS (2009), «Αν εξαιρέσουμε την ατομική βόμβα, ο χειρότερος φόβος των Αμερικανών ήταν η πολιομυελίτιδα». Σαν αποτέλεσμα, οι επιστήμονες πραγματοποιούσαν αγώνα δρόμου προκειμένου να ανακαληφθεί τρόπος πρόληψης ή θεραπείας της νόσου. Ο Πρόεδρος των Ηνωμένων Πολιτειών Φραγκλίνος Ντ. Ρούζβελτ ήταν το πιο αναγνωρίσιμο θύμα της ασθένειας, ο οποίος και ίδρυσε έναν οργανισμό που χρηματοδότησε προγράμματα ανάπτυξης εμβολίων.
Το 1947, ο Σολκ δέχτηκε μία θέση στην Ιατρική Σχολή του Πανεπιστημίου του Πίτσμπουργκ. Το 1948, ανέλαβε ένα πρόγραμμα το οποίο χρηματοδοτήθηκε από το Εθνικό Ίδρυμα για την Παιδική Παράλυση (National Foundation for Infantile Paralysis) ώστε να προσδιοριστεί ο αριθμός των διαφορετικών τύπων του ιού της πολιομυελίτιδας. Ο Σολκ βρήκε την ευκαιρία να επεκτείνει το πρόγραμμα προς την κατεύθυνση δημιουργίας εμβολίου κατά της ασθένειας, και, από κοινού με την ομάδα ικανών επιστημόνων που συγκέντρωσε, αφιέρωσε τον εαυτό του στην έρευνα αυτή για επτά ολόκληρα χρόνια. Η επιτόπια δοκιμή πειραματικού ελέγχου του εμβολίου ήταν, σύμφωνα με τον Ο'Νηλ, «το πιο πολύπλοκο πρόγραμμα του είδους του στην ιστορία, περιλαμβάνοντας 20.000 ιατρούς και δημόσιους λειτουργούς υγείας, 64.000 άτομα προσωπικό σχολείων και 220.000 εθελοντές». Πάνω από 1.800.000 παιδιά σχολείου συμμετείχαν στη δοκιμή. Όταν δημοσιοποιήθηκαν τα νέα για την επιτυχία του εμβολίου στις 12 Απριλίου 1955, ο Σολκ αντιμετωπίστηκε ως «θαυματοποιός» και η ημέρα «σχεδόν ανακηρύχθηκε εθνική εορτή». Μοναδική του πρόθεση ήταν η ανάπτυξη ενός ασφαλούς και αποτελεσματικού εμβολίου όσο πιο γρήγορα γινόταν, χωρίς να αποσκοπεί σε προσωπικό όφελος. Όταν ρωτήθηκε σε τηλεοπτική συνέντευξη ποιος είχε την πατέντα του εμβολίου, ο Σολκ απάντησε: «Δεν υπάρχει πατέντα. Μπορείς να πατεντάρεις τον Ήλιο;»
Το 1960, ίδρυσε το «Ινστιτούτο Σολκ για Βιολογικές Μελέτες» (Salk Institute for Biological Studies) στην Λα Χόγια, Καλιφόρνια, που σήμερα αποτελεί κέντρο ιατρικής και επιστημονικής έρευνας. Συνέχισε να ασχολείται με την έρευνα και να εκδίδει βιβλία, ανάμεσα στα οποία τα «Man Unfolding» (1972), «The Survival of the Wisest» (1973), «World Population and Human Values: A New Reality» (1981), και «Anatomy of Reality: Merging of Intuition and Reason» (1983). Ο Δρ. Σολκ πέρασε τα τελευταία χρόνια πραγματοποιώντας έρευνα για τη δημιουργία εμβολίου ενάντια στον ιό HIV.
Hearts of Iron IV

Χαρακτηριστικά

Στο "Ask Me Anything" το 2013, ο Andersson υποσχέθηκε καλύτερη AI και προσβασιμότητα σε σύγκριση με την Hearts of Iron III και ότι το παιχνίδι δεν θα είχε άκαμπτη, αναγκαστική εξέλιξη αλλά θα είχε χαρακτηριστικό τύπο παιχνιδιού. Επίσης δήλωσε το 2013 ότι το Hearts of Iron IV θα είναι διαθέσιμό και για Linux.
Το παιχνίδι λειτουργεί σε MacOS, Windows 7 64-bit ή νεότερη, και Linux.
Το παιχνίδι έχει "αυθεντική προσομοίωση πόλεμου σε πραγματικό χρόνο", με τους χαρακτήρες του Β 'Παγκοσμίου Πολέμου να παίζονται και να είναι σε θέση να παίξουν όλες τις χώρες του κόσμου που υπήρχαν εκείνη τη στιγμή. Ο Παίκτης μπορεί να επιλέξει τρεις διαφορετικές ιδεολογίες: τη δημοκρατία, το φασισμό ή τον κομμουνισμό. Ο παίκτης μπορεί επίσης να παραμείνει ουδέτερος (Non-Aligned). Ο παίκτης του παιχνιδιού πρέπει να ασχοληθεί με την έρευνα, τη διπλωματία, την οικοδόμηση της χώρας του και να διοικεί τα στρατεύματά του.

Soundtrack

Το soundtrack του παιχνιδιού περιλαμβάνει γερμανικά ναζιστικά εμβατήρια, όταν παίζεις με το Γερμανικό Ράιχ, τραγουδια τύπου καμπαρέτα αφειερωμένα στους στρατιώτες της Μεγάλης Βρετανίας και της Γαλλίας, τραγούδια από το μουσικό συγκρότημα Sabaton και μουσικές ειδικά για το παιχνίδι.
Τορπέντο Κουτάισι

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Σεξουαλική δυσλειτουργία μετά από χρήση εκλεκτικών αναστολέων επαναπρόσληψης σεροτονίνης

Τα αντικαταθλιπτικά τύπου εκλεκτικών αναστολέων επαναπρόσληψης σεροτονίνης (ΕΑΕΣ - SSRI) μπορούν να προκαλέσουν διάφορους τύπους σεξουαλικής δυσλειτουργίας όπως ανοργασμία, στυτική δυσλειτουργία, μειωμένη λίμπιντο, απώλεια αισθητικότητας ή μειωμένη αισθητικότητα των γεννητικών οργάνων και σεξουαλική ανηδονία (ανηδονικό οργασμό) εξ ου και η ονομασία σεξουαλική δυσλειτουργία μετά από χρήση εκλεκτικών αναστολέων επαναπρόσληψης σεροτονίνης (στα αγγλικά post-SSRI sexual dysfunction, βραχυγραφία PSSD). 
Τα σεξουαλικά προβλήματα είναι συνήθη σε αυτήν την κατηγορία φαρμάκων και η επίδραση στη σεξουαλικότητα αποτελεί έναν από τους συνηθέστερους λόγους που οι ασθενείς διακόπτουν τη φαρμακευτική αγωγή.
Σε ορισμένες περιπτώσεις, τα συμπτώματα της σεξουαλικής δυσλειτουργίας μπορεί να παραμείνουν για ακαθόριστο χρονικό διάστημα μετά τη διακοπή των ΕΑΕΣ.
Παρεμφερή συμπτώματα παρουσιάζουν σύνδρομα όπως η σεξουαλική δυσλειτουργία μετά τη διακοπή της ισοτρετινοΐνης (post-retinoid sexual dysfunction), το σύνδρομο μετά τη χρήση φιναστερίδης (post-finasteride syndrome - PFS) αλλά ακόμα και καταθλιπτικά άλλων τύπων όπως οι αναστολείς επαναπρόσληψης σεροτονίνης-νορεπινεφρίνης (SNRI).
Συνθήκη του Μούδρου

Με την ονομασία Ανακωχή του Μούδρου ή Συνθήκη του Μούδρου ή Συνθήκη ανακωχής του Μούδρου χαρακτηρίζεται η γνωστή συμφωνία ανακωχής, που συνήφθη στον όρμο Μούδρο της Λήμνου, στις 17/30 Οκτωβρίου 1918 και υπογράφτηκε την επομένη 18/31 Οκτωβρίου, μεταξύ των Δυτικών Συμμαχικών Δυνάμεων, της Αντάντ (Entente), αφενός, και της Οθωμανικής Αυτοκρατορίας, αφετέρου, σηματοδοτώντας ουσιαστικά και τη λήξη του Α΄ Παγκοσμίου Πολέμου.

Ιστορικό

Ο συνεχιζόμενος την εποχή εκείνη Α' Π.Π. (Καλοκαίρι του 1919) άρχισε να γέρνει υπέρ των δυνάμεων της Αντάντ, με συνέπεια η Οθωμανική αυτοκρατορία, σύμμαχος των κεντρικών δυνάμεων, να έχει ήδη χάσει όλες σχεδόν τις κτήσεις της στη Μέση Ανατολή. Η οδυνηρή αυτή εξέλιξη και ο τεράστιος αριθμός προσφύγων που συνεχώς κατέφθανε στην Κωνσταντινούπολη, υποχρέωσε τον τότε πρωθυπουργό - Μέγα Βεζίρη Ταλαάτ Πασά, να σπεύσει πρώτος και να ζητήσει ανακωχή των επιχειρήσεων. Έτσι, κατ' εντολή του, στις 22 Σεπτ/5 Οκτωβρίου φθάνουν στην Αθήνα, προερχόμενοι από Σμύρνη, δύο Τούρκοι διπλωμάτες, όπου ζητούν από τον εν Αθήναις Άγγλο πρέσβη Γκρανβίλ τη σύναψη ανακωχής. Τρεις ημέρες αργότερα, στις 25 Σεπτ/8 Οκτωβρίου, ο Γάλλος στρατηγός Φρανσαί ντ' Εσπεραί έλαβε εντολή από το ανώτατο συμβούλιο της Αντάντ να κατευθύνει την αγγλική στρατιά, που βρισκόταν στη Μακεδονία, προς Κωνσταντινούπολη. Ο δε Άγγλος στρατηγός Μιλν, που διοικούσε επτά μεραρχίες στο μέτωπο Βουλγαρίας, να κινηθεί προς τη γραμμή Αδριανούπολης - Δεδέαγατς και με τρεις φάλαγγες να ξεκινήσει προέλαση ομοίως προς Κωνσταντινούπολη. Από την εξέλιξη αυτή παύεται ο Ταλαάτ Πασάς και τη θέση του ανέλαβε ο Αχμέτ Ιζέτ Πασάς. Παράλληλα, η Αγγλία ορίζει τον διοικητή των συμμαχικών ναυτικών δυνάμεων στη Μεσόγειο, ναύαρχο Σόμερσετ Κάλθορπ, πληρεξούσιο της Αντάντ για τη σύναψη της σχετικής συνθήκης, η οποία και ορίστηκε για το τέλος Οκτωβρίου στον όρμο Μούδρο της Λήμνου, ακριβώς έναντι των Δαρδανελίων, όπου συνέχιζε να παραμένει ναυτική βάση της Αντάντ, από την ατυχή εκστρατεία της Καλλίπολης.

Σε συνέχεια των παραπάνω, που έγιναν γνωστά στην Υψηλή Πύλη, ο Ιζέτ Πασάς αποφασίζει, αφενός τη διακοπή των σχέσεων με την Γερμανία και, αφετέρου, όχι μόνο να ελευθερώσει τον Άγγλο αιχμάλωτο στρατηγό Τσαρλς Τάουνσεντ (από την πολιορκία της Κουτ κοντά στη Βαγδάτη), αλλά και να τον ορίσει, όλως παραδόξως, πληρεξούσιο της Υψηλής Πύλης και αρχηγό της αντιπροσωπείας στην οποία συμμετείχε επίσημα ο πρώην υποναύαρχος και υπουργός των Ναυτικών Χουσεΐν Ραούφμπεης, για τη διαπραγμάτευση της συνθήκης ανακωχής, για την οποία και μετέβησαν στο Μούδρο στις 7 Οκτ/20 Οκτωβρίου. Λίγες ημέρες πρωτύτερα, είχε καταπλεύσει εκεί, προερχόμενη από Μάλτα, και η μεγάλη μοίρα του αγγλικού στόλου, υπό τον ναύαρχο Κάλθορπ, ο οποίος και διαδέχθηκε το μέχρι τότε ναυτικό διοικητή Αιγαίου των συμμαχικών δυνάμεων, Γάλλο ναύαρχο Αμέ.